钦定古今图书集成/明伦汇编/官常典/第742卷 > 汪一中 刘芳
## 钦定古今图书集成/明伦汇编/官常典/第742卷 > 汪一中 刘芳

按《明外史忠义传》：“一中字正叔，歙人。嘉靖二十三年
进士。由开封推官，屡迁江西副使。四十年，邻境贼入
寇，薄泰和，一中方䜩，投箸起曰：‘贼鼓行西，掩我不备，
民无噍类，岂饮酒时乎’？遂罢会。居无何，当路以讨贼
属之。先是，泰和巡检刘芳力战死，贼怒磔其尸。一中
至，率请将吏祭，曰：‘尔职抱关，犹死疆事。吾待罪方面，
不灭贼，何以生为’！”遂誓师，列阵鼓之，俘五人，斩首以
徇。旦日，阵如前。会贼至，左右军皆溃，贼悉赴中军。中
军溃，一中跃马当贼锋，杀三人，脰胁中创二，臂中刃
三，与指挥王应鹏、千户唐鼎皆死之。赠光禄卿，谥忠
愍。恤典如制。妻程，投井未死。送一中丧，不食五日，竟
死。